b'\n_START_ARTICLE_\nJanko Rogelj\n_START_SECTION_\n\xc5\xbdivljenjepis\n_START_PARAGRAPH_\nRogelj je v Kranju obiskoval gimnazijo. Pri 18-letih je s stricem od\xc5\xa1el v Kanado in nato v ZDA, kjer je opravljal razli\xc4\x8dna fizi\xc4\x8dna dela, nato nekaj \xc4\x8dasa \xc5\xa1tudiral na kolid\xc5\xbeu v Dubuquu (Iowa) in se izobra\xc5\xbeeval v ve\xc4\x8dernih \xc5\xa1olah v Clevelandu; nato pa je bil dolgo \xc4\x8dasa zaposlen kot zavarovalni zastopnik in javni notar._NEWLINE_Rogelj se je v Ameriki \xc5\xbee zgodaj pridru\xc5\xbeil slovenskim dru\xc5\xa1tvom in organizacijam ter za\xc4\x8del dopisovati v slovenske liste. Med letoma 1918 in 1919 je bil urednik dnevnika Enakopravnost, leta 1919 je bil med ustanovnimi \xc4\x8dlani in re\xc5\xbeiser Dramskega dru\xc5\xa1tva Ivan Cankar, ve\xc4\x8d let predsednik Slovenskega narodnega doma v Clevelandu, predsednik Slovenske narodne \xc4\x8ditalnice in Ameri\xc5\xa1ke bratske zveze._NEWLINE_Pomembno je Rogljevo organizacijsko delo med drugo svetovno vojno. \xc5\xbde od 1941 se je zavzemal za zbiranje pomo\xc4\x8di okupirani domovini, po ustanovitvi Slovensko-ameri\xc5\xa1kega narodnega sveta pa je bil imenovan za podpredsednika. Bil je tesen sodelavec in prijatelj L. Adami\xc4\x8da, po Adami\xc4\x8devi smrti pa se je prizadeval za objektivno oceno njegovega dela in \xc5\xbeivljenja. Leta 1972 se je vrnil v domovino. Za svoje dolgoletno delovanje med ameri\xc5\xa1kimi Slovenci je prejel ve\xc4\x8d priznanj in odlikovanj.\n_START_SECTION_\nLiterarno delo\n_START_PARAGRAPH_\nV knjigi je izdal Pri\xc4\x8detno zgodovino Slovenskega Narodnega Doma v Clevelandu in Zgodovino Ameri\xc5\xa1ke bratske zveze (1954), snov je zajmal iz spominov na domovino in iz \xc5\xbeivljenja slovenskih priseljencev v ZDA. \xc4\x8clanke je objavljal v \xc5\xa1tevilnih v Ameriki tiskanih slovenskih \xc4\x8dasnikih in revijah, po drugi svetovni vojni pa zlasti v Slovenskem izseljeni\xc5\xa1kem koledarju._NEWLINE_Izbor Rogljevih \xc4\x8drtic je 1962 iz\xc5\xa1el v Ljubljani pod naslovom Kruh in srce (uredil Jo\xc5\xbee \xc5\xbdupan\xc4\x8di\xc4\x8d), zbirka pesmi in \xc4\x8drtic Skrivnostni klic (1967), zbirka \xc4\x8drtic iz \xc5\xbeivljenja ameri\xc5\xa1kih Slovencev Svoji k svojim pa (1973). Najvi\xc5\xa1jo umetni\xc5\xa1ko raven je dosegel zlasti s \xc4\x8drticami, v katerih je opazen smisel za humor in satiro, jedrnat jezik ter izrzit socialni poudarek.'